สมุดบัญชีส่วนตัวจดอย่างไรเงินไม่รั่ว
จุดเริ่มต้นของวินัยทางการเงินที่ดีไม่ใช่แค่เพียงการแบ่งเงินเก็บออมเท่านั้น
3 พ.ค. 2559

โดย...โยโมทาโร่
จุดเริ่มต้นของวินัยทางการเงินที่ดีไม่ใช่แค่เพียงการแบ่งเงินเก็บออมเท่านั้น การรู้จักจดรายรับรายจ่ายส่วนตัวในแต่ละวันก็เป็นสิ่งหนึ่งที่ควรทำเช่นกัน แต่ปัญหาอยู่ที่ว่าพอพูดถึงเรื่องการทำบัญชีหลายคนก็เริ่มเบื่อในทันที ซึ่งก็เป็นเรื่องน่าเบื่อจริงๆ นั่นละครับ ที่เราจะต้องมาค่อยจดว่าในแต่ละวันเราจ่ายอะไรไปบ้าง
นักบัญชีระดับประเทศท่านหนึ่งได้เคยกล่าวไว้ “รักยาวให้สั้น รักสั้นให้ยาว” อะไรสั้นๆ ยาวๆ อย่าไปคิดลึกครับ ท่านหมายถึง ถ้าเรารักที่จะให้ธุรกิจยืนยาวให้หมั่นตรวจสอบทำบัญชีทุกเดือน แต่ถ้าอยากจบธุรกิจของตัวเองเร็วๆ ก็นานๆ ค่อยทำบัญชีแล้วตรวจสอบสักที
ถ้าเราหมั่นตรวจสอบทำบัญชีทุกเดือน เราจะพบว่ามีรูรั่วด้านการเงินและความผิดปกติตรงจุดไหน แต่ถ้าปล่อยไว้นานๆ ค่อยทำและตรวจสอบสักที กว่าจะรู้ว่าเงินหายไปก็อาจจะสายเกินแก้ เคล็ดลับของนักบัญชีในระดับธุรกิจนั้น สามารถประยุกต์ใช้ในชีวิตประจำวันของเราได้เช่นกัน
ครั้งหนึ่งมีมนุษย์เงินเดือนมาปรึกษากับนักวางแผนการเงินว่า ทำอย่างไรเขาถึงจะมีเงินเก็บหลักล้านกับเขาสักที ว่าแล้วนักการเงินก็ขอให้มนุษย์เงินเดือนท่านนั้นจำแนกรายรับรายจ่ายในแต่ละวันออกมา ตั้งแต่ค่าเดินทาง ค่าอาหาร และอื่นๆ อีกจิปาถะต่อเดือน ผลที่ได้ทำให้นักการเงินถึงกับตะลึง เพราะเงินที่หายไปมากที่สุดของมนุษย์เงินเดือนท่านนั้นคือค่า “ชานมไข่มุก” วันละ 100 กว่าบาททุกวัน ดื่มเช้า กลางวัน เย็น เดือนหนึ่งตกค่าใช้จ่ายไปกับชานมไข่มุกถึงเดือนละ 3,000 กว่าบาท
ฟังแล้วอย่าได้ขำไป เพราะเราจะบอกว่าทุกคนล้วนมีค่าใช้จ่ายสิ้นเปลืองที่แตกต่างกันออกไป บางคนหมดไปกับค่ากาแฟสตาร์บัคส์เดือนละ 5,000 บาท ปีละ 3 หมื่นกว่าบาท ซื้อจักรยานราคาแพงๆ ได้คันหนึ่งเลยทีเดียว และเราจะรู้รูรั่วทางการเงินเหล่านี้ได้ด้วยการทำบัญชีส่วนตัวเท่านั้น
เคล็ดลับในการจดรายรับรายจ่ายที่เข้ากับยุคปัจจุบันที่สุดก็คือ จดไว้ในแอพพลิเคชั่นรายรับรายจ่ายบนสมาร์ทโฟน โดยใช้เวลาว่างก่อนนอนกรอกไปว่าเราจ่ายอะไรไปบ้าง โดยไม่ต้องสนใจว่าผลจะเป็นอย่างไร ทำอย่างนี้ทุกวันประมาณ 3 เดือน คุณก็จะรู้ว่ากระเป๋าเงินคุณมีรูรั่วตรงจุดไหน เชื่อเถอะว่าพอได้เห็นรูรั่วแล้ว ต่อให้เสพติดสตาร์บัคส์ขนาดไหนก็ต้องตัดใจได้โดยพลัน เพราะคุณอาจเสียค่ากาแฟหรือชานมไข่มุกไปปีละ 3 หมื่นกว่าบาทเชียวนะคุณ